b'\n_START_ARTICLE_\nHajas\xc3\xa4teily\n_START_PARAGRAPH_\nHajas\xc3\xa4teily on elektronisten laitteiden tahatonta s\xc3\xa4hk\xc3\xb6magneettista s\xc3\xa4teily\xc3\xa4 ymp\xc3\xa4rist\xc3\xb6\xc3\xb6ns\xc3\xa4. Periaatteessa kaikki elektroniset laitteet, joissa kulkee vaihtovirta, s\xc3\xa4teilev\xc3\xa4t jonkin verran, siis esimerkiksi kaikki vastaanottimet, tietokoneet tai tietokonen\xc3\xa4yt\xc3\xb6t. Hajas\xc3\xa4teily sis\xc3\xa4lt\xc3\xa4\xc3\xa4 usein laitteen k\xc3\xa4sittelem\xc3\xa4\xc3\xa4 informaatiota._NEWLINE_My\xc3\xb6s l\xc3\xa4hettimet voivat hajas\xc3\xa4teill\xc3\xa4. T\xc3\xa4ll\xc3\xb6in ne l\xc3\xa4hett\xc3\xa4v\xc3\xa4t smg-s\xc3\xa4teily\xc3\xa4 hy\xc3\xb6tykaistan ulkopuolella. Yleens\xc3\xa4 hajas\xc3\xa4teilyteho on eritt\xc3\xa4in pieni l\xc3\xa4hettimien varsinaisiin l\xc3\xa4hetystehoihin verrattuna._NEWLINE_Hajas\xc3\xa4teilyst\xc3\xa4 tuli kuuluisa 1980-luvulla, kun esitettiin, ett\xc3\xa4 tietokonen\xc3\xa4ytt\xc3\xb6j\xc3\xa4 on mahdollista "salakatsella" jopa satojen metrien p\xc3\xa4\xc3\xa4st\xc3\xa4 l\xc3\xa4hes kotitekoisin laittein n\xc3\xa4ytt\xc3\xb6jen hajas\xc3\xa4teilyyn perustuen. Hajas\xc3\xa4teilyn est\xc3\xa4minen on siis my\xc3\xb6s tietoturvakysymys._NEWLINE_Huonosti rakennettu tai ep\xc3\xa4kunnossa oleva elektroninen laite voi hajas\xc3\xa4teill\xc3\xa4 niin paljon, ett\xc3\xa4 se h\xc3\xa4iritsee useiden metrien p\xc3\xa4\xc3\xa4ss\xc3\xa4 muita elektronisia laitteita._NEWLINE_Hajas\xc3\xa4teily\xc3\xa4 k\xc3\xa4ytet\xc3\xa4\xc3\xa4n hyv\xc3\xa4ksi hajas\xc3\xa4teilytiedustelussa. Televisiomaksun tarkastaja voi siis periaatteessa havaita porrask\xc3\xa4yt\xc3\xa4v\xc3\xa4st\xc3\xa4 hajas\xc3\xa4teilyyn perustuen, onko asunnossa TV-vastaanotinta p\xc3\xa4\xc3\xa4ll\xc3\xa4._NEWLINE_NATO-mailla on Tempest-niminen standardi hajas\xc3\xa4teilyn mittaamiseksi ja pit\xc3\xa4miseksi aisoissa._NEWLINE_Hajas\xc3\xa4teily voi tarkoittaa my\xc3\xb6s esimerkiksi auringon s\xc3\xa4teily\xc3\xa4, joka ei tule suoraan auringosta, vaan heijastuu jostakin pinnasta ep\xc3\xa4suorasti kohteelle.'